作者：辛弃疾
词牌/韵律：贺新郎

paragraphs: 曾与东山约。
为鯈鱼、从容分得，清泉一勺。
堪笑高人读书处，多少松窗竹阁。
甚长被、游人占却。
万卷何言达时用，士方穷、早与人同乐。
新种得，几花药。
山头怪石蹲秋鹗。
俯人间、尘埃野马，孤撑高攫。
拄杖危亭扶未到，已觉云生两脚。
更换却、朝来毛发。
此地千年曾物化，莫呼猿、且自多招鹤。
吾亦有，一丘壑。